59-vuotiasta naista epäillään ihmissalakuljetuksesta.

Naista pidetään Mumbaissa pahamaineisessa Bycullan vankilassa. adobe stock/AOP

Iltalehti kirjoitti syyskuussa suomalaisesta naisesta, joka pidätettiin Intiassa, kun hän oli auttanut kolmea srilankalaista naista matkustamaan laittomasti Eurooppaan hänen omilla henkilöpapereillaan.

Pianonsoitonopettajana työskentelevä 59-vuotias nainen jäi kiinni 26. kesäkuuta muutama tunti sen jälkeen, kun Sri Lankan kansalainen, 28-vuotias nainen oli yrittänyt Lufthansan lennolle Mumbaista Frankfurtiin.

Srilankalaisella naisella oli väärennetty passi, jossa oli hänen kuvansa ja suomalaisnaisen nimi. Poliisi huomasi passin väärennökseksi. Suomalaisnainen pidätettiin ja hän on virunut siitä lähtien vankilassa Mumbaissa.

”Koiriakaan ei pidettäisi tällaisissa olosuhteissa”

Helsingin Sanomat on tavannut naisen vankilassa. Hän kuvaa lehdelle vankilan oloja. Hän kertoo nukkuvansa patjalla samassa tilassa 80 muun vangin kanssa.

– Täällä on alkeellista. Järjettömän alkeellista. Emme pitäisi koiriakaan tällaisissa oloissa, sanoo nainen Helsingin Sanomille.

– Minua ei ole hakattu, ainakaan vielä, jatkaa nainen HS:lle.

Kiistää taloudellisen hyödyn

Epäilyn mukaan suomalaisnainen oli jo aikaisemmin onnistuneesti auttanut kolmea srilankalaista naista matkustamaan Delhistä Pariisiin ja Zürichiin vuosina 2017 ja 2018.

Suomalaisnainen on poliisin mukaan käynyt Intiassa 18 kertaa vuoden 2012 jälkeen. Hän oli ystävystynyt vuonna 2016 intialaisen ja srilankalaisen miehen kanssa ja suomalaisnaista oli houkuteltu auttamaan srilankalaisia naisia pääsemään Eurooppaan, koska naiset olivat hengenvaarassa Sri Lankassa.

Suomalaisnaiselle oli epäilyn mukaan maksettu 1 500 euroa jokaisesta hänen auttamastaan matkustajasta, myös hänen edestakaiset matkansa Suomesta Intiaan maksettiin.

Suomalaisnainen kiistää HS:lle saaneensa taloudellista hyötyä.

– En tarvitse sellaista. Taloudellinen tilanteeni Suomessa on erittäin vahva.

”Hyväuskoista huijattiin”

Indian Expressin haastatteleman pianonsoitonopettajan suomalaisen ystävän mukaan opettaja joutui huijatuksi.

– En usko, että hän olisi tietoisesti tehnyt mitään väärää. Hän ei varmasti ole tehnyt mitään rahan takia. Hän välittää vain musiikista ja luottaa ihmisiin helposti, kertoo lehden haastattelema ystävä.

– Tiesin hänen käyvän Intiassa siksi, että hän vei vaatteita köyhissä oloissa oleville lapsille.